CELEX: 52017PC0664
Language: lv
Date: 2017-11-15 00:00:00
Title: Ieteikums PADOMES LĒMUMS, ar ko Komisiju pilnvaro sākt sarunas ar Šveices Konfederāciju, kuru mērķis ir grozīt Eiropas Kopienas un Šveices Konfederācijas nolīgumu par preču un pasažieru pārvadāšanu pa dzelzceļu un autoceļiem, lai darītu iespējamu Šveices Konfederācijas dalību Eiropas Savienības Dzelzceļu aģentūrā

EIROPAS KOMISIJA
            Briselē, 15.11.2017
            COM(2017) 664 final
            Ieteikums
            PADOMES LĒMUMS,
            ar ko Komisiju pilnvaro sākt sarunas ar Šveices Konfederāciju, kuru mērķis ir grozīt Eiropas Kopienas un Šveices Konfederācijas nolīgumu par preču un pasažieru pārvadāšanu pa dzelzceļu un autoceļiem, lai darītu iespējamu Šveices Konfederācijas dalību Eiropas Savienības Dzelzceļu aģentūrā 
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Saskaņā ar 75. panta 1. punktu Eiropas Parlamenta un Padomes 2016. gada 11. maija Regulā (ES) 2016/796 par Eiropas Savienības Dzelzceļu aģentūru un ar ko atceļ Regulu (EK) Nr. 881/2004
                     1
                  , Eiropas Savienības Dzelzceļu aģentūras (turpmāk "aģentūra") darbā var piedalīties trešās valstis, jo īpaši valstis, kuras ir noslēgušas ar Savienību nolīgumus, ar kuriem attiecīgās valstis saskaņā ar LESD 218. pantā izklāstīto procedūru ir pieņēmušas un piemēro Savienības tiesību aktus vai tiem līdzvērtīgus valsts pasākumus jomā, uz ko attiecas Regula (ES) 2016/796 un kas galvenokārt ir dzelzceļa drošība un dzelzceļa savstarpējā izmantojamība.
               
               
                  Eiropas Kopienas un Šveices Konfederācijas 1999. gada 21. jūnija nolīgums par preču un pasažieru pārvadāšanu pa dzelzceļu un autoceļiem (turpmāk "Sauszemes transporta nolīgums") paredz koordinētu transporta politiku autotransporta, dzelzceļa transporta un kombinētā transporta jomā. 
               
               
                  Sadarbība ar Šveices Konfederāciju gadu gaitā ir pastiprinājusies un labvēlīgi attīstījusies. Pateicoties Šveices Konfederācijas ģeogrāfiskajam stāvoklim un tam, ka tā ir nozīmīga tranzītvalsts, Šveices Konfederācija ir svarīgs partneris drošas un savstarpēji izmantojamas dzelzceļa telpas izveidē Eiropā. 
               
               
                  Ar Apvienotās komitejas Lēmumu Nr. 1/2013
                     2
                   Šveices Konfederācija apņēmās piemērot attiecīgajam acquis līdzvērtīgas tiesību normas dzelzceļa savstarpējās izmantojamības un drošības jomā. Šveices Konfederācija šādas tiesību normas ir pieņēmusi un efektīvi piemēro. Šveices Konfederācija kā novērotāja piedalās saskaņā ar Eiropas Parlamenta un Padomes 2016. gada 11. maija Direktīvu (ES) 2016/797 par dzelzceļa sistēmas savstarpēju izmantojamību Eiropas Savienībā (pārstrādāta redakcija)
                     3
                   izveidotās Savstarpējās izmantojamības un drošības komitejas sanāksmēs. Šveices eksperti kā novērotāji ir piedalījušies Eiropas Savienības Dzelzceļu aģentūras (aģentūras) tehniskajās sanāksmēs. 
               
               
                  Tiek uzskatīts, ka Savienības un Šveices Konfederācijas pašreizējās konstruktīvās sadarbības turpmāka pastiprināšana ir savstarpēji izdevīga tādā ziņā, ka tā palīdz veidot drošu un savstarpēji izmantojamu dzelzceļa telpu, kā arī nodrošina, ka Šveices Konfederācija arī turpmāk dalīsies zināšanās savstarpējās izmantojamības un drošības jautājumos. 
               
               
                  Tāpēc ir lietderīgi principā atļaut Šveices Konfederācijas dalību aģentūrā. Šveices Konfederācija 2013. gadā lūdza šādu dalību.
               
               
                  Par sīki izklāstītiem noteikumiem Šveices Konfederācijas dalībai aģentūras darbā būtu jāpanāk vienošanās starp aģentūru un Šveices Konfederāciju. Aģentūra paraksta šo vienošanos, kad saņēmusi Komisijas un valdes piekrišanu, kā noteikts Regulas (ES) 2016/796 75. panta 2. punktā.
               
               
                  Sagatavojot šo vienošanos, aģentūra rīkojas saskaņā ar attiecīgajiem noteikumiem nolīgumā starp attiecīgo valsti un Savienību, kas minēts Regulas (ES) 2016/796 75. panta 1. punktā. Šveices Konfederācijas gadījumā šis nolīgums ir Sauszemes transporta nolīgums. 
               
               
                  Tomēr Sauszemes transporta nolīgumā patlaban nav nekādu noteikumu šajā jautājumā. Tāpēc tiek ierosināts Sauszemes transporta nolīguma III sadaļā, kurā ietverti ar starptautisko dzelzceļa transportu saistīti noteikumi, iekļaut jaunu pantu, kas dara iespējamu Šveices Konfederācijas dalību aģentūrā.
               
            
            
               •Saskanība ar spēkā esošajiem noteikumiem politikas jomā
            
            
               
                  Šis ieteikums ir pilnībā saskanīgs ar kopējo transporta politiku kopumā, un jo īpaši ar kopējo dzelzceļa politiku. Tas dara iespējamu Šveices Konfederācijas dalību aģentūrā saskaņā ar Regulas (ES) 2016/796 noteikumiem. Šveicē atrodas svarīgi dzelzceļa koridori, un Šveices dzelzceļa nozare ir ļoti attīstīta un konkurētspējīga un ir cieši integrēta Eiropas dzelzceļa telpā.
               
            
            
               •Saskanība ar citām Savienības politikas jomām
            
            
               
                  Šis ieteikums saskan ar Savienības ārpolitiku. Šveices Konfederācijas un Savienības attiecību pamatā ir 1999. gadā noslēgtu nolīgumu kopums, kurā ietilpst arī Sauszemes transporta nolīgums. Sauszemes transporta nolīguma mērķis ir, no vienas puses, liberalizēt līgumslēdzēju pušu savstarpējo piekļuvi transporta tirgum preču un pasažieru pārvadāšanai pa autoceļiem un dzelzceļu un, no otras puses, ielikt pamatu koordinētai transporta politikai. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Juridiskais pamats ir Līguma par Eiropas Savienības darbību 218. pants. Tas nodrošina regulējumu procedūrām, kas piemērojamas sarunām par nolīgumiem starp Savienību un trešām valstīm un šādu nolīgumu noslēgšanai.
               
            
         
         
            
               •Proporcionalitāte
            
            
               
                  Šis ieteikums ierosina Padomei pilnvarot Komisiju sākt sarunas ar Šveices Konfederāciju par nolīgumu, ar ko groza 1999. gada 21. jūnija Sauszemes transporta nolīgumu. Tā kā šā nolīguma pamatnoteikumus var grozīt tikai ar citu divpusēju nolīgumu starp abām līgumslēdzējām pusēm, ierosinātais pasākums ir proporcionāls.
               
            
            
               •Juridiskā instrumenta izvēle
            
            
               
                  Līguma par Eiropas Savienības darbību 218. panta 3. punktā noteikts, ka Komisija sniedz ieteikumus Padomei, kura pieņem lēmumu, ar ko atļauj sākt sarunas.
               
            
            
               3.IETEKME UZ BUDŽETU
            
            
               
                  Nav paredzams, ka šim ieteikumam, ar ko pilnvaro Komisiju sākt sarunas ar Šveici, būs tūlītēja ietekme uz budžetu. Turpmākas vienošanās starp aģentūru un Šveices Konfederāciju tiks izstrādātas, pamatojoties uz Regulas (ES) 2016/796 75. pantu, un tajās tiks sīki izklāstīti noteikumi par Šveices Konfederācijas dalību aģentūras darbā, it sevišķi šādas dalības raksturu un apmēru. Šī vienošanās ietvers noteikumus par finansiāliem ieguldījumiem un personālu.
               
            
            
               4.CITI ELEMENTI
            
            
               •Konkrētu priekšlikuma noteikumu sīkāks skaidrojums
            
            
               
                  Ar 1. pantu Komisiju pilnvaro risināt sarunas ar Šveices Konfederāciju par Sauszemes transporta nolīguma grozījumu, kas nodrošinās pamatu turpmākai Šveices Konfederācijas dalībai aģentūrā.
               
               
                  2. pantā dota atsauce uz šā ieteikuma pielikumā ietvertajām sarunu norādēm.
               
            
            
               Ieteikums
            
            
               PADOMES LĒMUMS,
            
            
               ar ko Komisiju pilnvaro sākt sarunas ar Šveices Konfederāciju, kuru mērķis ir grozīt Eiropas Kopienas un Šveices Konfederācijas nolīgumu par preču un pasažieru pārvadāšanu pa dzelzceļu un autoceļiem, lai darītu iespējamu Šveices Konfederācijas dalību Eiropas Savienības Dzelzceļu aģentūrā 
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, un jo īpaši tā 218. panta 3. un 4. punktu,
            
            
               ņemot vērā Eiropas Komisijas ieteikumu,
            
            
               tā kā: 
            
            
               (1)Eiropas Kopienas un Šveices Konfederācijas 1999. gada 21. jūnija nolīgums par preču un pasažieru pārvadāšanu pa dzelzceļu un autoceļiem (turpmāk "Sauszemes transporta nolīgums") paredz koordinētu transporta politiku autotransporta, dzelzceļa transporta un kombinētā transporta jomā. 
            
            
               (2)Sadarbība ar Šveices Konfederāciju gadu gaitā ir pastiprinājusies un labvēlīgi attīstījusies. Šveices Konfederācija ir pieņēmusi un efektīvi piemērojusi tiesību normas, kas līdzvērtīgas attiecīgajam acquis dzelzceļa savstarpējās izmantojamības un drošības jomā. Šveices Konfederācija kā novērotāja piedalās saskaņā ar Eiropas Parlamenta un Padomes 2016. gada 11. maija Direktīvu (ES) 2016/797 par dzelzceļa sistēmas savstarpēju izmantojamību Eiropas Savienībā (pārstrādāta redakcija) izveidotās Savstarpējās izmantojamības un drošības komitejas sanāksmēs. Šveices eksperti kā novērotāji ir piedalījušies Eiropas Savienības Dzelzceļu aģentūras (turpmāk "aģentūra") tehniskajās sanāksmēs. Tiek uzskatīts, ka Savienības un Šveices Konfederācijas sadarbības turpmāka pastiprināšana ir savstarpēji izdevīga tādā ziņā, ka tā palīdz veidot drošu un savstarpēji izmantojamu dzelzceļa telpu, kā arī nodrošina, ka Šveices Konfederācija arī turpmāk dalīsies zināšanās savstarpējās izmantojamības un drošības jautājumos.
            
            
               (3)Tāpēc būtu jāsāk sarunas nolūkā noslēgt ar Šveices Konfederāciju nolīgumu, ar ko Sauszemes transporta nolīgumu groza, lai darītu iespējamu Šveices Konfederācijas dalību aģentūrā,
            
         
         
            
               IR PIEŅĒMUSI ŠO LĒMUMU. 
            
            
               1. pants
            
            
               Ar šo Komisija ir pilnvarota Savienības vārdā risināt sarunas ar Šveices Konfederāciju par nolīgumu, ar ko Eiropas Kopienas un Šveices Konfederācijas 1999. gada 21. jūnija nolīgumu par preču un pasažieru pārvadāšanu pa dzelzceļu un autoceļiem groza, lai darītu iespējamu Šveices Konfederācijas dalību Eiropas Savienības Dzelzceļu aģentūrā.
            
            
               2. pants
            
            
               Sarunu norādes ir ietvertas pielikumā.
            
            
               3. pants
            
            
               Šis lēmums ir adresēts Komisijai.
            
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  OV L 138, 26.5.2016., 1. lpp.
               
               
                  
                     (2)
                  OV L 352, 24.12.2013., 79. lpp.
               
               
                  
                     (3)
                  OV L 138, 26.5.2016., 44. lpp.
               
            
      
    ---documentbreak--- 
      
         
               EIROPAS KOMISIJA
            Briselē, 15.11.2017
            COM(2017) 664 final
            PIELIKUMS
            IeteikumsPADOMES LĒMUMS,ar ko Komisiju pilnvaro sākt sarunas ar Šveices Konfederāciju, kuru mērķis ir grozīt Eiropas Kopienas un Šveices Konfederācijas nolīgumu par preču un pasažieru pārvadāšanu pa dzelzceļu un autoceļiem, lai darītu iespējamu Šveices Konfederācijas dalību Eiropas Savienības Dzelzceļu aģentūrā
            
               
         
         
            
               PIELIKUMS
            
            
               dokumentam
            
            
            
            
               Norādes sarunām ar Šveices Konfederāciju par nolīgumu,
                  ar ko Eiropas Kopienas un Šveices Konfederācijas nolīgumu par preču un pasažieru pārvadāšanu pa dzelzceļu un autoceļiem groza,
                  lai darītu iespējamu Šveices Konfederācijas dalību
                  Eiropas Savienības Dzelzceļu aģentūrā
            
            
            
               Eiropas Kopienas un Šveices Konfederācijas 1999. gada 21. jūnija nolīgums par preču un pasažieru pārvadāšanu pa dzelzceļu un autoceļiem būtu jāgroza, lai ļautu Šveices Konfederācijai piedalīties Eiropas Savienības Dzelzceļu aģentūrā (turpmāk "aģentūra") bez balsstiesībām un ņemot vērā vienošanos, kas jāpanāk ar aģentūru saskaņā ar Regulas (ES) 2016/796
                  1
                75. panta 2. punktu.
            
         
         
            
                  
                     (1)
                  OV L 138, 26.5.2016., 1. lpp.